गुवाहाटी , डिसेम्बर 21 : गलाघात जिल्लानि धनस्रि साब - डिभिजननि सिङाव थानाय बिबिजिया गामिनि सुबुंफोरा लामा गाज्रि जानायनि थाखाय दाव सोदांग्रा खम्पानि अयेल एन्ड नेसारेल गेस कर्परेशन ( अ एन जि सी ) नि बेरेखायै सोंखारिनानै धर्ना होनानै लामा होबथादों । बिबिजिया गामिनि सुबुंफोरा बुङोदि , अयेल एन्ड नेसारेल गेस कर्परेशन खम्पानिया गोबाव समनिफ्रायनो बिबिजिया गामिनि बारगारियाआव खामानि मावगासिनो दं आरो बिबिजिया गामिनिफ्राय क्रुड थांवफोरखौ लानानै थांगासिनो दं , नाथाय ओनसोलखौ Corporate Social Responsibility ( CSR ) नि गेजेरजों हाबा मावनानै जौगाखां होनांगौनि फारसे फेलें जादों । धर्ना होगिरि बिथांमोनहा लामाफोरखौ मोजांआव लाबोफिन्नो थाखाय बिबिजिया गामिआव थानाय अ . एन . जि . सीनि पाइफलाइनफोरखौ थाबैनो बोखारफिनानै फबजोबफिन्नांगौ होन्ना दाबि खालामबावो । धर्ना होगिरि गामियारिनि राज्यो राजाफोरा दाबि खालामबावोदि बिबिजिया गामि सिङावआव मावगासिनो थानाय अ . एन . जि . सीनि खामानिफोरखौ थाबैनो बन्द' खालामजोबनांगौ आरो बे जायगानिफ्राय गुबुन जायगायाव थाबैनो जायखारलांनांगौ होन्ना दाबि खालामबावो । फारसेथिं गासै गामिनि सा 500 सो सुबुंफोरा अ . एन . जि . सीनि गारिफोर थांलाय फैलाय खालामबाय थानायनि जाहोनाव लामा गाज्रि जानायखौ नोजोर होनानै लामा होबथानानै धर्ना होयो आरो बिथांमोनहा बुंदोंदि , बिबिजिया गामिनि लामाफोरा हाब्रु जानानै गेसाव जाजोब्बाय आरो पेट्रल पेट्रल मोनामजोब्बाय । पुलिस बिफान्निफ्राय खौरांगिरिनि सिगांआव मिथिहोयोदि , धर्ना होनाय जाथाय थिलिआव अ . एन . जि . सीनि मावख'निफ्राय आरो पुलिस बिफान्निफ्राय थाबैनो थांनानै धर्ना होगिरिफोरजों सावरायज्लायदों । 
गलाघात जिल्लानि बिबिजिया गामिनि सुबुंफोरा अ एन जि सीनि बेरेखा धर्ना होदों